ΨΗΦΙΣΜΑ(1)

για τη σημασία των μικρομεσαίων επιχειρήσεων για τη βιώσιμη ανάπτυξη των χωρών ΑΚΕ

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

- υπενθυμίζοντας τα προηγούμενα ψηφίσματά της για τη βιώσιμη οικονομική, κοινωνική και βιομηχανική ανάπτυξη, τη σημασία των πιστώσεων μικρής κλίμακας, το ρόλο της γυναίκας στην εθνική οικονομία καθώς και τη σημασία του ιδιωτικού τομέα,

- έχοντας υπόψη τη σύμβαση του Λομέ IV, στην τροποποιημένη μορφή της που υπεγράφη στις 4 Νοεμβρίου 1997 στη Νήσο Μαυρίκιος,

- έχοντας υπόψη τους προσανατολισμούς για τη διαπραγμάτευση μίας νέας συμβασης ΑΚΕ-ΕΕ, που αποφασίσθηκαν από το Συμβούλιο της Ευρωπαϊκής 'Ενωσης στις 30 Iουνίου 1998 καθώς και την εντολή διαπραγματεύσεων ΑΚΕ, που αποφασίστηκε στις 30 Σεπτεμβρίου 1998,

- έχοντας υπόψη τα αποτελέσματα της διαπραγμάτευσης μίας νέας συμφωνίας εταιρικής σχέσης, όσον αφορά κυρίως τα συμπεράσματα της υπουργικής διάσκεψης ΑΚΕ-ΕΕ που συνήλθε στις 8 και 9 Φεβρουαρίου 1999 στο Ντακάρ,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο (COM(98)667) σχετικά με μία "Στρατηγική της Ευρωπαϊκής Κοινότητας για την ανάπτυξη του ιδιωτικού τομέα στα κράτη ΑΚΕ",

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο (COM(98)527) σχετικά με τις "Χρηματοδοτήσεις μικρής και καταπολέμηση της φτώχειας",

- έχοντας υπόψη τον κανονισμό (ΕΚ) αριθ. 1658/98 του Συμβουλίου της ΕΕ της 17ης Iουλίου 1998, για τη συγχρηματοδότηση δράσεων με τις ευρωπαϊκές μη κυβερνητικές οργανώσεις (ΜΚΟ) στους τομείς που ενδιαφέρουν τις αναπτυσσόμενες χώρες,

- έχοντας υπόψη τον κανονισμό (ΕΚ) αριθ. 2836/98 του Συμβουλίου της 22ας Δεκεμβρίου 1998 για την ένταξη των ζητημάτων του γένους στην αναπτυξιακή συνεργασία,

- έχοντας υπόψη τη "Μελέτη για τις μικρομεσαίες επιχειρήσεις, την τεχνολογία και την ανάπτυξη", έγγραφο εργασίας για την ειδική ομάδα του STOA του Ευρωπαϊκού Κοινοβουλίου, ΕΚ 167.795 (σχέδιο τελικής μελέτης), Φεβρουάριος 1999,

A. λαμβάνοντας υπόψη ότι στην πρώτη σειρά των προκλήσεων που η επόμενη Σύμβαση ΑΚΕ-ΕΕ θα πρέπει να αντιμετωπίσει, περιλαμβάνονται η αρμονική ενσωμάτωση των χωρών ΑΚΕ στην παγκόσμια οικονομία και η ενσωμάτωση των φτωχών πληθυσμών στην οικονομική και κοινωνική ζωή των χωρών τους,

B. λαμβάνοντας υπόψη ότι ο ιδιωτικός τομέας μπορεί, όσον αφορά το ζήτημα αυτό, να διαδραματίσει καθοριστικό ρόλο ως κινητήρρια δύναμη μεγέθυνσης, οικονομικής και κοινωνικής ανάπτυξης και καταπολέμησης της φτώχειας στις χώρες ΑΚΕ,

Γ. λαμβάνοντας υπόψη ότι η δημιουργία ενός σταθερού πολιτικού, θεσμικού, οικονομικού και νομοθετικού περιβάλλοντος αποτελεί αναγκαία αλλά όχι ικανή συνθήκη για την ανάπτυξη των ΜΜΕ και των επιχειρήσεων μικρής κλίμακας που αντιμετωπίζουν ειδικά εμπόδια,

Δ. λαμβάνοντας υπόψη ότι οι ΜΜΕ συμβάλλουν σημαντικά στη δημιουργία θέσεων απασχόλησης με περιορισμένες κεφαλαιουχικές επενδύσεις,

Ε. λαμβάνοντας υπόψη ότι οι ΜΜΕ αποτελούν σημαντική πηγή καινοτομιών και τεχνολογικών προσαρμογών στις τοπικές συνθήκες και διαδραματίζουν πρωταρχικό ρόλο στην κατάρτιση ειδικευμένου προσωπικού,

ΣΤ. λαμβάνοντας υπόψη τους στόχους που επιδιώκει η αναπτυξιακή συνεργασία στο πλαίσιο της τέταρτης Σύμβασης του Λομέ για την προώθηση του ιδιωτικού τομέα:

- δημιουργία θέσεων απασχόλησης μέσω της προώθησης των ΜΜΕ,

- καταπολέμηση της φτώχειας στον άτυπο τομέα μέσω της στήριξης των μικροεπιχειρήσεων και

- προώθηση των εξαγωγών μέσω της προώθησης των συναλλαγών,

Ζ. λαμβάνοντας υπόψη ότι στις χώρες ΑΚΕ ο ιδιωτικός τομέας κυριαρχείται από τις μικρομεσαίες επιχειρήσεις (ΜΜΕ) και τις μικροεπιχειρήσεις: λιανοπωλητές, καταστηματάρχες, βιοτέχνες,

H. λαμβάνοντας υπόψη ότι οι βιοτεχνικές επιχειρήσεις και οι μικροεπιχειρήσεις, συχνά οικογενειακού χαρακτήρα, απασχολούν περίπου το 80 % του εργατικού δυναμικού στις χώρες ΑΚΕ και αποτελούν, ιδίως για τα λιγότερο ευνοημένα στρώματα και για τις γυναίκες, ένα μέσο πρόσβασης σε κάποιο εισόδημα και σε κάποια κοινωνική θέση,

Θ. λαμβάνοντας υπόψη ότι, αντίθετα από τις μεγάλες επιχειρήσεις, οι ΜΜΕ διαθέτουν πολύ πιο σημαντικό δυναμικό διεύρυνσης της γεωγραφικής κατανομής των ανεφοδιασμών, επιτρέποντας μία πιο ισόρροπη οικονομική και βιομηχανική ανάπτυξη,

Ι. λαμβάνοντας υπόψη ότι οι μικρές επιχειρήσεις και οι επιχειρήσεις ιδιαίτερα μικρής κλίμακας έχουν χαμηλότερο κόστος πρόσβασης στην αγορά και κατά συνέπεια λιγότερα διοικητικά έξοδα, γεγονός το οποίο διευκολύνει τη δημιουργία επιχειρήσεων από άτομα ακριβώς τα οποία διαφορετικά θα είχαν αποκλειστεί από την οικονομική ανάπτυξη, όπως οι γυναίκες,

ΙΑ. λαμβάνοντας υπόψη ότι η πρόσβαση στις πιστώσεις στο πλαίσιο των μεγάλων εμπορικών τραπεζών αποτελεί ένα από τα μείζονα εμπόδια για τη δημιουργία και την ανάπτυξη των μικροεπιχειρήσεων του άτυπου τομέα αλλά επίσης σε μεγάλο βαθμό και των ΜΜΕ,

ΙΒ. λαμβάνοντας υπόψη ότι η "Μελέτη για τις μικρομεσαίες επιχειρήσεις, την τεχνολογία και την ανάπτυξη" της ειδικής ομάδας του STOA διαπίστωσε ότι η βοήθεια προς τις ΜΜΕ συνεχίζει να παρουσιάζει ανεπάρκειες που οφείλονται βασικά σε πάρα πολύ περίπλοκες διοικητικές διαδικασίες, σε δυσκολίες στο επίπεδο των τοπικών μεσαζόντων, στην έλλειψη πληροφόρησης, στην ανεπαρκή διαφάνεια και στην πολιτικοποίηση της διάθεσης κεφαλαίων, στον κακό συντονισμό μεταξύ προγραμμάτων της ΕΕ και προγραμμάτων των εθνικών και διεθνών οργανισμών για την προώθηση των ΜΜΕ, σε μία υπερβολικά διστακτική χρησιμοποίηση των τοπικών εμπειρογνωμώνων και στον ατελή συντονισμό μεταξύ των τεχνικών και οικονομικών αναπτυξιακών έργων,

1. υπογραμμίζει ότι οι ΜΜΕ και οι μικροεπιχειρήσεις αποτελούν το σημαντικότερο κοίτασμα θέσεων απασχόλησης των οικονομιών των χωρών ΑΚΕ και συμβάλλουν κατά τρόπο αποφασιστικό στις στρατηγικές καταπολέμησης της φτώχειας που εφαρμόζονται στις χώρες αυτές,

2. θεωρεί επομένως σημαντικό να δημιουργηθούν οι κατάλληλες συνθήκες προκειμένου να τονωθεί η ιδιωτική πρωτοβουλία, ακόμη και μικρής κλίμακας, και να ενθαρρυνθεί η δημιουργία ενός συμπαγούς και δυναμικού ιστού ΜΜΕ και μικροεπιχειρήσεων που θα αποτελούν παράγοντα δημιουργίας θέσεων απασχόλησης και εισοδημάτων, ακόμη και για τους πιο φτωχούς και για τις γυναίκες,

3. εκφράζει την ικανοποίησή της για το γεγονός ότι η διαπραγμάτευση μίας νέας συμφωνίας εταιρικής σχέσης ΑΚΕ-ΕΕ αποδεικνύει ότι ο κεντρικός ρόλος του ιδιωτικού τομέα και η σημασία των μικρομεσαίων επιχειρήσεων για την αναπτυξιακή διαδικασία έχουν πλέον αναγνωριστεί πλήρως,

4. επιδοκιμάζει την πρωτοβουλία της Ευρωπαϊκής Επιτροπής με στόχο την επεξεργασία ενός γενικού προτύπου κοινοτικής βοήθειας για την ανάπτυξη του ιδιωτικού τομέα των κρατών ΑΚΕ, το οποίο θα ισχύει όχι μόνο ειδικά για τα ιδιωτικά προγράμματα αλλά επίσης και για όλες τις δράσεις που χρηματοδοτεί το ΕΤΑ, στο βαθμό που αφορούν τον ιδιωτικό τομέα,

5. υπογραμμίζει την ανάγκη παροχής των αναγκαίων πόρων στους συντελεστές της άτυπης οικονομίας και στις μικρομεσαίες επιχειρήσεις, μέσω της χρηματοδοτικής συνεργασίας ΑΚΕ-ΕΕ, δίνοντας έμφαση στη χορήγηση μικρών πιστώσεων και ιδιαίτερα μικρής κλίμακας πιστώσεων στα πιο φτωχά στρώματα του πληθυσμού,

6. ζητά κυρίως από την 'Ενωση να δημιουργήσει μέσα στήριξης για τη δημιουργία και την ανάπτυξη θεσμών χρηματοδότησης μικρής κλίμακας στα κράτη ΑΚΕ και αυτό σε σχέση με τον επίσημο τραπεζικό τομέα, προκειμένου να εξασφαλιστεί ένας αποτελεσματικός ενδιάμεσος μηχανισμός όταν αναπτύσσονται οι ανάγκες χρηματοδότησης των επιχειρήσεων,

7. καλεί τις κυβερνήσεις των χωρών ΑΚΕ να δημιουργήσουν, σε πολιτικό επίπεδο, τις γενικές συνθήκες σεβασμού της δημοκρατίας, υπεύθυνης διακυβέρνησης, προστασίας των ανθρωπίνων δικαιωμάτων και του κράτους δικαίου, προκειμένου να ενισχυθεί η αξιοπιστία των θεσμών του κράτους, να διασφαλιστεί η κοινωνική σταθερότητα και να δημιουργηθεί ευνοϊκό κλίμα για τις επενδύσεις,

8. καλεί τις χώρες ΑΚΕ να δημιουργήσουν ένα μακροοικονομικό πλαίσιο ρύθμισης το οποίο θα επιτρέπει ανταγωνιστικές αγορές, ανοικτές και ολοκληρωμένες για τα προϊόντα, τις υπηρεσίες, τους εργαζόμενους και τα κεφάλαια και θα προωθεί με τον τρόπο αυτό την οικονομική δραστηριότητα των ΜΜΕ καθώς και την εμπιστοσύνη των ξένων επενδυτών στη σταθερότητα των τοπικών συνθηκών,

9. εκτιμά ότι η Ευρωπαϊκή 'Ενωση πρέπει να ενισχύσει τη στήριξή της προς τις προσπάθειες που καταβάλλουν τα κράτη ΑΚΕ ώστε να δημιουργηθεί ένα ευνοϊκό κλίμα για τις επενδύσεις, το οποίο θα σέβεται το περιβάλλον και το εργατικό δίκαιο, κυρίως όσον αφορά την εργασία των παιδιών ή την υγεία και την ασφάλεια στο χώρο της εργασίας,

10. εκφράζει την επιθυμία να κινητοποιηθούν όλα τα διαθέσιμα μέσα, κυρίως μέσω της ΕΤΕπ και του CDI, με σκοπό να ενθαρρυνθούν οι επενδύσεις και οι εταιρικές σχέσεις μεταξύ ευρωπαϊκών ΜΜΕ και ΜΜΕ που είναι εγκαταστημένες στις χώρες ΑΚΕ, συμπειρλαμβανομένων των κοινών επιχειρήσεων (joint-ventures),

11. αναγνωρίζει, ως προς αυτό, την ανάγκη να υποστηριχθεί η δημιουργία και η ενίσχυση των ικανοτήτων των οργανισμών επαφής που επιτρέπουν τον προσδιορισμό των έργων και τη διάδοση των πληροφοριών προς τις επιχειρήσεις, όπως τα Εμπορικά Επιμελητήρια των κρατών ΑΚΕ, ή οι επαγγελματικές ενώσεις,

12. εκφράζει την ικανοποίησή της για τη δημιουργία της 'Ενωσης εθνικών εμπορικών και βιομηχανικών επιμελητηρίων, καθώς και άλλων επιχειρήσεων των χωρών ΑΚΕ και θεωρεί ότι είναι βασικό να στηριχθεί η πρωτοβουλία αυτή προκειμένου να υπάρξει μία σημαντική συμβολή στην αναπτυξιακή συνεργασία ΑΚΕ-ΕΕ και στην επιτάχυνση της πλήρους συμμετοχής του ιδιωτικού τομέα ΑΚΕ στην οικονομική και κοινωνική ανάπτυξη των χωρών ΑΚΕ,

13. απευθύνει έκκληση προς την Επιτροπή να χορηγήσει επειγόντως κεφάλαια στο έργο του δικτύου της 'Ενωσης, συμπεριλαμβανομένου του σκέλους πληροφόρησης με τίτλο "Business Initiative for Women", και να υποβάλει έκθεση σχετικά με τις προόδους των προσπαθειών που καταβλήθηκαν στον τομέα αυτό, κατά την προσεχή συνεδρίαση της Συνέλευσης 'Ισης Εκπροσώπησης ΑΚΕ-ΕΕ,

14. υπογραμμίζει ότι ένα θετικό επιχειρηματικό πνεύμα προϋποθέτει απαραίτητα την ύπαρξη μίας αξιόπιστης και αποδοτικής υποδομής: δρόμοι, τηλεπικοινωνίες, παροχή ηκετρικού ρεύματος και ύδατος, κ.λπ.,

15. καλεί τις κυβερνήσεις τνω χωρών ΑΚΕ να δημιουργήσουν, μέσω του συστήματος κατάρτισης και εκπαίδευσης και με την παροχή κοινωνικών υπηρεσιών σε θέματα υγείας και δημόσιας ασφάλειας, τους απαραίτητους ανθρώπινους πόρους, βασική προϋπόθεση για την προσφορά ειδικευμένου εργατικού δυναμικού και βασική κινητήρια δύναμη της τοπικής ανάπτυξης,

16. υπενθυμίζει ως προς αυτό ότι πρέπει να δοθεί ιδιαίτερη σημασία στο ρόλο του κράτους όσον αφορά την ισότιμη πρόσβαση των κοριτσιών και των αγοριών στη στοιχειώδη εκπαίδευση, την ενίσχυση της κοινωνικής θέσης της γυναίκας και τη βελτίωση των ευκαιριών της,

17. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στην ΕΤΕπ, στη ΔΤΑ, στην Οικονομική και Κοινωνική Επιτροπή και στην 'Ενωση εθνικών εμπορικών και βιομηχανικών επιμελητηρίων των κρατών ΑΚΕ.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).